Arts Santa Mònica és un equipament cultural adscrit al Departament de Cultura, ubicat a la Rambla, 7, de Barcelona.
Entre el 1989 i el 1994, com a centre d'art, Santa Mònica va dur a terme un programa d'exposicions seguint les línies següents: revisions històriques, exposicions individuals, presentació d'artistes internacionals, reconeixement de disciplines i art emergent.
Entre el 1995 i el 2002, com a centre d'art català va dur a terme una revisió de trajectòries i de col·lectius o tendències de l'art contemporani català, sobretot d'artistes de la generació de la segona avantguarda, nascuts durant la segona, la tercera i la quarta dècada del segle XX.
Entre el 2003 i el 2008, com a centre de producció artística contemporània, se'n milloren les instal·lacions i s'orienta cap a la creació contemporània i la seva producció, amb un programa d'activitats enfocat cap a la recerca.
Entre el 2009 i el setembre del 2013 té lloc la fins ara última etapa d'aquest equipament, on es torna a definir conceptualment i la nova programació atén la confluència de diverses disciplines de creació artística contemporània amb la ciència, el pensament i la comunicació com a eixos.
Actualment hi ha en marxa un nou projecte per redefinir la funció d'aquest equipament, en el marc del Programa Santa Mònica.
La nova etapa està basada en la idea de centre de la creativitat; Arts Santa Mònica ha d'esdevenir un programa pluridisciplinari, que aposti per la innovació, el risc, la reflexió i, consegüentment, ha de ser el punt de trobada del talent creatiu.
Serà un programa des d'on s'impulsarà i on confluirà la creació de qualitat que es fa a Catalunya; un centre d'interconnexió entre els creadors, els equipaments, els mercats i els públics.
Arts Santa Mònica tindrà com a objectius desenvolupar mecanismes de suport a la creació, garantir un flux que permeti la circulació i la difusió de les produccions artístiques, enfortir i consolidar els creadors emprenedors, potenciar la connexió i el treball en xarxa i fer d'altaveu per emetre i amplificar actuacions.
Per tal de reflectir aquesta nova orientació, es considera necessari redissenyar la marca corporativa d'aquest equipament.
La nova marca substitueix la que es va establir a l'abril del 2009 per identificar el centre Arts Santa Mònica.
El nou logo visualitza la identificació del propi edifici de l'equipament en la marca, conceptualitzat a través de la rampa i de la pròpia visió del moviment de la Rambla.
L'Acord del Govern, de 10 de novembre de 2009, sobre la identitat visual corporativa i racionalització de l'ús de les marques, modificat per l'Acord de Govern de 4 d'octubre de 2011, disposa en el seu apartat segon, número 3, que correspon al Govern acordar la creació o modificació de marques corporatives, logotips o capçaleres de publicacions periòdiques impreses o digitals, a proposta dels departaments corresponents i amb l'informe preceptiu de la Direcció General de Difusió Corporativa (actualment Direcció General d'Atenció Ciutadana i Difusió) sobre llur adequació als criteris del Programa d'Identificació Visual (PIV);
En compliment del que disposa aquest Acord, amb data de 30 d'octubre de 2013, la Direcció General d'Atenció Ciutadana i Difusió ha informat favorablement sobre la modificació de la marca corporativa del centre Arts Santa Mònica;
Per tot això, a proposta del conseller de Cultura, el Govern
Modificar la marca del centre Arts Santa Mònica, la imatge gràfica de la qual s'annexa a aquest acord.
Autoritzar el director general de Creació i Empreses Culturals per tal que dugui a terme tots els tràmits necessaris per a l'efectivitat del que disposa aquest acord.
Barcelona, 3 de desembre de 2013
Imatge gràfica de la marca del centre Arts Santa Mònica